Урысейпсо зэхьэзэхуэм кIуэнухэр къыхах
Дзюдо
 ДзюдомкIэ Кавказ Ищхъэрэ федеральнэ щIыналъэм и зэхьэзэхуэ Ставрополь щекIуэкIащ. Абы хэтащ зи ныбжьыр илъэс 21-м нэблагъэ спортсмен 300-м щIигъу. Зэпеуэм и кIэух махуэм Къэбэрдей-Балкъэрым и дзюдоистхэм медаль зэмылIэужьыгъуи 6 къыщахьащ.
Зи хьэлъагъыр килограмм 78-м нэблагъэхэм я гупым пашэныгъэр щиубыдащ Кабуловэ Миланэ. Килограмм 90-м нэблагъэ зи хьэлъагъ Мырзэбэч Ильяс зэхьэзэхуэм и дыжьын медалыр зыIэригъэхьащ. Ещанэ увыпIэр къахьащ Абазэ Астемыр (кг 81-рэ), Гаев Омар (кг 90), Архэст Амалие, Глашев Джамболэт (тIури кг 100-м нэблагъэ) сымэ.
Зэхьэзэхуэм и япэ махуэм ди республикэм япэ дыщэ медалыр къыхуихьащ килограмм 48-м нэблагъэхэм я гупым щыбэна Къанокъуэ Арианэ.
ЩIыналъэ зэпеуэм кърикIуахэм япкъ иткIэ Кавказ Ищхъэрэм и командэ къыхэхам зэхагъэувэнущ. Ар хэтынущ щэкIуэгъуэм и 22-25-хэм Екатеринбург щекIуэкIыну Урысей Федерацэм и зэхьэзэхуэм.
Къэхъун Бэч.
